“WAT is ’n sendeling?” Daardie vraag is bykans vier dekades gelede in die hoofartikel van ’n koerant geopper. Die skrywer het aangevoer dat ware sendelinge instrumente van maatskaplike en ekonomiese hervorming is. Maar op Sondag, 5 Maart 1995, by die Jersey City-Byeenkomssaal van Jehovah se Getuies, is ’n antwoord van ’n heel ander aard onomwonde gegee. Wat was die geleentheid? Die graduering van die 98ste klas van die Wagtoring-Bybelskool Gilead—’n skool wat al sendelinge na alle wêrelddele gestuur het!
Daniel Sydlik van die Bestuursliggaam het daarna die tema “Moenie jou lewe verhandel nie” bespreek, wat die aanwesiges tot nadenke gestem het. Hy het Jesus se vraag gemeld: “Wat sal ’n mens in ruil vir sy siel gee?” (Matteus 16:26). Broer Sydlik het opgemerk: “Mense het hulle siele vir ’n gemaksugtiger, sorgeloser lewenswyse verruil.” Maar diegene met ’n lewende geloof kan nie hulle beginsels prysgee wanneer hulle voor beproewinge en toetse te staan kom nie. Jesus se woorde toon dat ’n mens gewillig moet wees om te “gee”, dit wil sê om opofferings te maak sodat jy jou siel, of lewe, kan wen. Die nuwe sendelinge is vermaan om Jehovah alles, hulle heel beste, in sy diens te gee!
Daarna het William Van de Wall van die Diensafdelingkomitee oor die onderwerp “Die apostel Paulus—’n navolgenswaardige voorbeeld” gepraat. Broer Van de Wall het verduidelik: “Paulus het die sendingwerk in die eerste eeu aangevoor.” Daar is dus heel gepas vier gebiede beklemtoon waarop die apostel Paulus ’n goeie voorbeeld vir hedendaagse sendelinge gestel het: (1) Paulus se opregte besorgdheid oor en liefde vir mense, (2) sy bekwaamheid in die bediening, (3) sy beskeie weiering om homself te verhoog en (4) sy volkome vertroue op Jehovah.
“Laat Jehovah jou in jou nuwe toewysing deurgrond” was die onderwerp wat Lyman A. Swingle van die Bestuursliggaam bespreek het. Broer Swingle het die dag se teks, Psalm 139:16, gebruik en bevestig dat hulle, as nuwe sendelinge, probleme in hulle toewysings sal ondervind en dat Jehovah die oplossings ken. “Bid tot hom”, het hy gemaan, “praat met hom wanneer jy ’n probleem het. Vind uit wat sy wil is.”
Daarna het twee Gileadinstrukteurs raad gegee. Jack Redford het die gegradueerdes aangespoor om ’n positiewe gesindheid te behou. Hy het vertel van ’n sendeling wat haar toewysing verlaat het omdat medesendelinge haar geterg het. Die Skrif waarsku ons egter daarteen om ons gou te vererg (Prediker 7:9). “Behou die regte gesindheid”, het hy gemaan. “Vergewe die foute en onvolmaakthede van diegene om jou.”
Ná ’n middagpouse het die gehoor weer hulle sitplekke ingeneem en ’n lewendige Wagtoring-studie geniet, wat deur Robert P. Johnson van die Diensafdeling gehou is. Lede van die 98ste klas het die vrae beantwoord. Dit is gevolg deur ’n aangename reeks onderhoude wat deur die Gileadpersoneel gevoer is. Die gehoor is grootliks aangemoedig toe die gegradueerdes hulle velddiensondervindinge vertel het en hulle gevoelens oor hulle buitelandse toewysings uitgespreek het.